থাইল্যান্ডে ভয়াবহ দুর্ঘটনা, চলন্ত ট্রেনের উপর ভেঙে পড়ল ক্রেন, নিহত ২২

ওয়েবডেস্ক- থাইল্যান্ডে (Thailand) ভয়াবহ দুর্ঘটনা। চলন্ত ট্রেনের (Moving Train) উপর ভেঙে পড়ল একটি কনস্ট্রাকশন ক্রেন (Construction crane) । ঘটনায় ২২ জনের প্রাণহানি, ৩০ জনের বেশি যাত্রীর আহত হওয়ার সম্ভাবনা। বুধবার সকালে উত্তর-পূর্ব থাইল্যান্ডের নাখোন রাতচাসিমা প্রদেশে (Nakhon Ratchasima Province) সকালে একটি নির্মাণ ক্রেন ধসে এই দুর্ঘটনা ঘটেছে। ঘটনাস্থল ব্যাঙ্কক থেকে প্রায় ২৫০ কিলোমিটার দূরে। মৃতের সংখ্যা আরও বাড়তে পারে বলে আশঙ্কা।

স্থানীয় পুলিশ প্রধান থ্যাচাপন চিন্নাওং জানিয়েছেন, ট্রেনে তখন ১৯৫ জন যাত্রী ছিলেন। ক্রেনটি চীন সমর্থিত হাইস্পিড রেল প্রকল্পের কাজের অংশ হিসেবে চলছিল। হঠাৎ করে এটি রেললাইনের ওপর পড়ে যায়, যার কারণে ট্রেনের প্রথম কয়েকটি বগি মারাত্মকভাবে ক্ষতিগ্রস্ত হয়েছে। এর পরেই আগুন ধরে যায়। ট্রেনের ধ্বংসস্তূপ থেকে ঘন ধোঁয়া বের হতে দেখা যায়। দুমড়ানো মোচরানো বগির মধ্যে আটকে পড়েন যাত্রীরা। দ্রুত ঘটনাস্থলে গিয়ে উদ্ধারকা শুরু করেন দমকল, পুলিশ, বিপর্যয় মোকাবিলা বাহিনী। আহতদের উদ্ধার করে হাসপাতালে পাঠানো হয়েছে।

আরও পড়ুন- এবার ফেনিতে হিন্দু যুবককে পিটিয়ে ‘খুন’

পরিবহন মন্ত্রী ফিফাট রতচাকিতপ্রকর্ণ জানিয়েছেন, উদ্ধার দল ক্ষতিগ্রস্তদের শনাক্ত করতে কাজ করছে এবং তাদের পরিবারে সঙ্গে যোগাযোগ করা হচ্ছে। দুর্ঘটনার সময় অনেক যাত্রী আহত হয়েছেন, তাদের হাসপাতালে স্থানান্তরের কাজ চলছে।

স্থানীয় কর্তৃপক্ষ জানিয়েছে, দুর্ঘটনার কারণ প্রাথমিকভাবে ক্রেনের নিয়ন্ত্রণ ত্রুটি বা নির্মাণ কাজের ত্রুটির সঙ্গে হতে পারে। সমস্ত ঘটনা খতিয়ে দেখা হচ্ছে।

দুর্ঘটনার সময় ট্রেনটি ব্যাঙ্কর থেকে উবন রাতচাথানি প্রদেশ যাচ্ছিল। দুর্ঘটনার খবর ছড়িয়ে পড়ার পর থাইল্যান্ডের শীর্ষ কর্মকর্তারা দ্রুত স্থানীয় প্রশাসনের সঙ্গে যোগাযোগ করে সহায়তা পাঠানোর ব্যবস্থা করেছেন।

স্থানীয় সংবাদমাধ্যম এবং আন্তর্জাতিক সংবাদ সংস্থার প্রতিবেদন অনুযায়ী, এটি থাইল্যান্ডে সাম্প্রতিককালে সবচেয়ে মারাত্মক রেল দুর্ঘটনার একটি।