ফের সংঘর্ষে জড়াল থাইল্যান্ড ও কম্বোডিয়া!

ওয়েব ডেস্ক : থাইল্যান্ড (Thailand) ও কম্বোডিয়ার (Cambodia) মধ্যে সংঘর্ষবিরতি চুক্তি করেছেন মার্কিন প্রেসিডেন্ট ডোনাল্ড ট্রাম্প (Donald Trump)। কিন্তু সেই সংঘর্ষবিরতি বেশিদিন টিকল না। পাঁচ মাসের মধ্যেই ফের ‘যুদ্ধ’ শুরু হয়ে গেল দুই দেশের মধ্যে। কম্বোডিয়ার সেনাঘাঁটি লক্ষ্য করে হামলার অভিযোগ উঠল থাইল্যান্ডের বিরুদ্ধে। অভিযোগ, সোমবার সকালে ব্যাপক গোলাবর্ষণ করেছিল কম্বোডিয়া। সেই কারণেই পাল্টা এয়ার স্ট্রাইক চালায় থাইল্যান্ড।

চলতি বছরের জুলাইয়ে টানা দু’দিন সংঘর্ষ চলেছিল থাইল্যান্ড (Thailand) ও কম্বোডিয়ার (Cambodia) মধ্যে। যার কারণে মৃত্যু হয়েছিল অন্তত ৪০ জনের। এর পরেই কম্বোডিয়ার তরফে সংঘর্ষ বিরতির আবেদন জানানো হয়েছিল। কিনতু তাতেও সংঘর্ষ থামেনি। এর পর মালয়েশিয়ার প্রধানমন্ত্রী আনোয়ার ইব্রাহিমের মধ্যস্ততায় সংঘর্ষ বিরতি হয়। তার পরেই গত অক্টোবরে দুই দেশ সংঘর্ষবিরতি চুক্তি স্বাক্ষর করেছিল। এ নিয়ে ট্রাম্প দাবি করেছিলেন, তাঁর প্রচেষ্টাতেই দুই দেশের মধ্যে যুদ্ধ থেমেছে।

আরও খবর : পুতিনের পর এবার ভারতে আসছেন ইউক্রেন প্রেসিডেন্ট জেলেনস্কি

কিন্তু তার পরেও দুই দেশ একে অপরের বিরুদ্ধে হামলার অভিযোগ করেছে। থাইল্যান্ডের সেনা দাবি করেছে, রবিবার দেশের পূর্ব প্রান্তে সি সা কেত প্রদেশে কম্বোডিয়ার সঙ্গে ৩৫ মিনিট ধরে চলেছিল সংঘাত। অভিযোগ করা হয়েছে, তাঁদের সেনা লক্ষ্য করে গুলি চালিয়েছে কম্বোডিয়া।

তবে থাইল্যান্ডের এইসব অভিযোগ অস্বীকার করেছে কম্বোডিয়া। তবে থাইল্যান্ডের তরফে দাবি করা হয়েছে, কম্বোডিয়ার রাখা ল্যান্ডমাইনের জন্য তাদের এক সেনার মৃত্যু হয়েছে। সেই কারণেই তারা কম্বোডিয়ার উপর হামলা চালিয়েছে। পাল্টা হামলা চালায় কম্বোডিয়াও। যার ফলে দুই দেশের মধ্যে পরিস্থিতি ফের উত্তপ্ত হয়ে উঠেছে।